DOLOŽKA ZLUČITEĽNOSTI

návrhu legislatívneho zámeru  zákona o vzájomnej pomoci 
pri vymáhaní niektorých finančných pohľadávok s právom Európskej únie

1.	Navrhovateľ zákona:

Vláda Slovenskej republiky    

2.	Názov návrhu zákona:

Návrh legislatívneho zámeru zákona o vzájomnej pomoci pri vymáhaní niektorých finančných pohľadávok 

3.	V práve Európskej únie je problematika návrh legislatívneho zámeru návrhu zákona  upravená:

-	smernica Rady 77/799/EHS z 19. decembra 1977 o vzájomnej pomoci kompetentných orgánov členských krajín v oblasti priameho a nepriameho zdaňovania - zmenená smernicou Rady 79/1070/EHS zo 6. decembra 1979 a smernicou Rady 92/12/EHS z 25. februára 1992,

-	nariadenie Rady 92/218/EHS z 27. januára 1992 o administratívnej spolupráci v oblasti nepriameho zdaňovania (DPH),

-	smernica Rady 76/308/EHS z 15. marca 1976 o vzájomnej pomoci pri refundácií pohľadávok rezultujúcich z operácií tvoriacich časť systému financovania Európskeho poľnohospodárskeho vyrovnávacieho a garančného fondu a poľnohospodárskych daní a ciel – doplnená smernicou Rady 79/1071/EHS zo 6. decembra 1979 a nariadením Rady 92/108/EHS z 14. decembra 1992,

-	smernica 95/46/ES Európskeho parlamentu a Rady z 24. októbra 1995 o ochrane jednotlivcov s ohľadom na spracovanie osobných údajov a o voľnom pohybe týchto údajov,

-	Zmluva o Európskej únii (Amsterdamské znenie) čl. 6 ods. 2,

-	Zmluva o založení Európskeho spoločenstva – čl. 87 a 88 (ex. čl. 92 a 93),

-	Európska dohoda o pridružení z 4. októbra 1993,

-	smernica Komisie 77/794/EHS zo 4. novembra 1977 stanovujúca podrobné pravidlá na zavádzanie niektorých ustanovení Direktívy 76/308/EHS týkajúce sa vzájomnej pomoci pri uplatňovaní nárokov vyplývajúcich z činností tvoriacich časť systému financovania Európskeho poľnohospodárskeho riadiaceho a garančného fondu, a poľnohospodárskych odvodov a ciel – pozmenená smernicou Komisie Rady Európy 85/479 EHS zo 14. októbra 1985 a smernicou Komisie  86/489/EHS z 24. septembra 1986. 

4.	Problematika návrhu zákona:

Návrh legislatívneho zámeru zákona o vzájomnej pomoci pri vymáhaní niektorých finančných pohľadávok svojou problematikou patrí medzi priority aproximácie práva podľa čl. 70 Európskej dohody o pridružení a patrí medzi priority odporúčané v Bielej knihe podľa kapitoly 10 – Priame zdaňovanie a kapitoly 22 – Nepriame zdaňovanie.

5.	Charakteristika právnych noriem Európskej únie, ktorými je upravená problematika návrhu zákona:

Rozsah vzájomnej  spolupráce medzi daňovými úradmi v členských štátoch je upravený v smernici Rady 77/799/EHS z 19. decembra 1977 v znení neskorších zmien. Cieľom uvedenej právnej normy EÚ je, aby si kompetentné daňové úrady členských štátov vymieňali informácie, ktoré by im umožnili vykonávať správny odhad daní z príjmu a kapitálu a informácie týkajúce sa vymeriavania nepriamych daní ( daň z pridanej hodnoty, spotrebná daň z minerálnych olejov, spotrebná daň z alkoholu a alkoholických nápojov, spotrebná daň zo spracovaného tabaku).

Spolupráca kompetentných úradov je založená na týchto formách spolupráce:
-	výmena informácií na požiadanie,
-	spontánna výmena informácií,
-	automatická výmena informácií,
-	zachovanie tajomstva, 
-	bilaterálne konzultácie, 
-	monitorovanie a zbieranie skúseností. 

Uvedená právna forma v širšom kontexte zabraňuje daňovým únikom a vytvára právny rámec pre boj proti medzinárodným daňovým únikom. Krajiny strednej a východnej Európy (SVE) by sa mali zapojiť do systému výmeny informácií.

Nariadenie Rady 92/218/EHS vymedzuje spôsoby, ktorými sú administratívne úrady v členských štátoch zodpovedné za aplikovanie zákona o dani z pridanej hodnoty, musia navzájom spolupracovať a spolupracovať taktiež s Komisiou Európskeho spoločenstva, aby zabezpečili súlad s týmto zákonom. Nariadenie Rady ďalej upravuje postupy pre výmenu informácií o dani z pridanej hodnoty na transakcie vo vnútri Spoločenstva elektronickými prostriedkami a nejakú následnú výmenu informácií medzi kompetentnými úradmi členských štátov.

Smernica Rady 76/308/EHS vymedzuje formy vzájomnej pomoci pri refundácií pohľadávok, úrokov a nákladov, podrobné pravidlá pre ich aplikáciu, podmienky poskytovania informácií medzi kompetentnými úradmi členských štátov a zabezpečenie preventívnych opatrení na garanciu vymáhania pohľadávok.

Smernica 95/46/ES Európskeho parlamentu a Rady vymedzuje formy spracovania a výmeny osobných údajov, založenie a fungovanie vnútorného trhu, prístup k osobným údajom, zásady ochrany základných práv jednotlivcov v oblastiach ekonomickej a sociálnej aktivity vyplývajúcej z aproximácie vnútroštátnych zákonných predpisov.

Európska únia podľa čl. 6 ods. 2 Zmluvy o Európskej únii rešpektuje základné ľudské práva ako ich zaručuje Európsky dohovor o ochrane ľudských práv a základných slobôd podpísaný v Ríme 4. novembra 1950.

Podľa ustanovení článku 87 (ex. čl. 92) Zmluvy o Európskom spoločenstve sú zakázané akékoľvek podpory poskytované štátom alebo z verejných zdrojov v akejkoľvek forme, ktoré narúšajú, bránia alebo obmedzujú hospodársku súťaž tým, že zvýhodňujú niektoré výrobné odvetvia alebo niektorých podnikateľov, pokiaľ narušenie hospodárskej súťaže môže ovplyvniť vzájomný obchod medzi členskými štátmi Európskeho spoločenstva. 

Čl. 88 (ex. čl. 93) Zmluvy o založení Európskeho spoločenstva ustanovuje základné princípy v oblasti monitorovania a oznamovania štátnej pomoci.

V čl. 64 Európskej dohody o pridružení sa Slovenská republika zaviazala postupovať pri poskytovaní a kontrole štátnej pomoci tak, ako je jej poskytovanie upravené v čl. 87 a 88 (ex. čl. 92 a 93) Zmluvy o založení ES.

Smernica Komisie 77/794/EHS stanovujúca podrobné pravidlá týkajúce sa vzájomnej pomoci pri uplatňovaní nárokov a definuje minimálnu nárokovanú sumu (750 ECU), pri ktorej je možné požiadať o pomoc, podrobné pravidlá konverzie, prevodu späť získaných peňažných prostriedkov, upravuje spôsob poskytnutia potrebnej právomoci so všetkými informáciami, ktoré sú potrebné na upozornenie adresáta na nástroje a rozhodnutia uplatniteľné na podniknutie preventívnych opatrení a na uplatňovanie nárokov požiadaným orgánom v záujme orgánu žiadateľa. Smernica Komisie Rady Európy 85/479/EHS upravila hranicu, pri ktorej nesmie byť vyhovené žiadnej požiadavke na spoluprácu, ak suma relevantného nároku alebo nárokov je menšia než 750 ECU a táto suma bude znížená o 200 ECU, ak sa požiadavka týka nároku na hospodárske zotavenie. Smernica Komisie 86/489/EHS  vymedzuje pomoc, ktorú nemožno žiadať, ak je nárokovaná suma menšia než 1500 ECU. 

6.	Vyjadrenie stupňa kompatibility s právnou normou EÚ

Navrh legislatívneho zámeru zákona o vzájomnej pomoci pri vymáhaní niektorých finančných pohľadávok je čiastočne kompatibilný s uvedenými normami EÚ. Úplná kompatibilita s právnymi normami EÚ je plánovaná dňom vstupu Slovenskej republiky do EÚ.